Nemrut Dagas

Nemrut Dagas (turk. Nemrut Dağ arba Nemrut Dağı, kurd. Çiyayê Nemrûd, arm. նեմրութ) – 2134 m aukščio kalnas pietrytinėje Turkijos dalyje, 50 km į šiaurės rytus nuo Adijamano provincijos centro Adijamano. Kalno viršūnėje yra Komagenos karaliaus Antiocho I Teoso iš Komagenos mauzoliejus, pastatytas 62 m. pr. m. e. Šis archeologijos paminklas 1987 m. įtrauktas į UNESCO Pasaulio paveldo sąrašą. Karaliaus Antiocho I mauzoliejus buvo papuoštas 8–9 m aukščio akmeninėmis skulptūromis: Antiocho I, liūtų, erelių, bei graikų, armėnų ir persų Dievų atvaizdais: Heraklio–Vachagno, Dzeuso–Aramazdo arba Ahūra Mazdos, Tichės ir Apolono–Mitros. Anksčiau šios skulptūros buvo tvarkingai pastatytos aplink mauzoliejų. Dabar skulptūrų galvos mėtosi dideliame plote ir daugelio veidai (ypač nosys) yra subjauroti. Manoma, kad tai religijų kaitos pasekmės. Taip pat sugriauta ir visur mėtosi mauzoliejaus bareljefinio frizo akmeninės plytos. Visos mauzoliejaus liekanos išmėtytos ant 50 m aukščio ir 150 m skersmens pilkapio. Vakarinėje terasos dalyje esančioje plokštėje su liūto atvaizdų yra pavaizduota žvaigždžių, bei Jupiterio ir Marso planetų padėtis 62 m. pr. m. e. liepos 7 d. Spėjama, kad tai mauzoliejaus statybų pradžios data. Rytinė terasos dalis yra geriausiai išsilaikiusi. Šį kapą 1881 m. surado vokiečių kelių inžinierius Karlas Sesteras (vok. Karl Sester). Nuo tada čia pastoviai vyko archeologiniai tyrinėjimai. 1989 m. Nemrut Dagas ir jo apylinkės paskelbtos nacionaliniu parku. Nuorodos Nemrut Dago nacionalinis parkas Foto galerija Archyvuota kopija 2009-02-20 iš Wayback Machine projekto. Nemrut Dagas Archyvuota kopija 2008-06-05 iš Wayback Machine projekto. Kelionių vadovas Archyvuota kopija 2010-04-19 iš Wayback Machine projekto. Mount Nemrut Archyvuota kopija 2013-06-14 iš Wayback Machine projekto. Turkijos kultūros ir turizmo ministerija